অনেকেই তাঁকে বামপন্থী সংগঠকদের মধ্যে অগ্রগণ্য বলে মনে করেন। তাঁর অনুরাগীদের মুখে এমনও শুনেছি যে, তাঁর লেখাজোকা (ইংরেজি) নাকি পশ্চিমের (ব্রাসেল্‌স্‌ সহ আরো নানা জায়গার) বাম-শিবিরে সমাদৃত; অধুনা তা অনলাইনেও প্রাপ্তব্য। আমি একবার দু-খণ্ডের রচনাবলি কেনার প্রস্তাব পেয়েছিলাম, এখন জানতে পারছি আসলে তা চার খণ্ডে প্রকাশিত। তাঁর কয়েকটি লেখা পুস্তিকা আকারেও ছাপা আছে — বাংলাতেই; গোটা তিনেক আমার সংগ্রহে আছে। তাঁর নাম এত বেশি প্রচারিত যে নতুন করে বলার অপেক্ষাই রাখে না! আলোচনা প্রসঙ্গচ্যুত হতে পারে এই আশঙ্কায় আপাতত সে-নামটা এখানে অনুচ্চারিত রাখাই ভালো।